《谒李延平书院》
明代·郑善夫

绿槐夹青山，中有古书屋。行舟剑水濆，弭棹叩芳躅。

长风薄衣巾，六月无三伏。先生万古心，一旦付云谷。

通来四百年，民用如菽粟。溪山发幽想，吾志尚鸿鹄。

下有清泠泉，一饮成三斛。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。